# Ҡантүков Рәфҡәт Ғәбделхәй улы

Ҡантүков Рәфҡәт Ғәбделхәй улы (23 август 1953 йыл) — хужалыҡ һәм йәмәғәт эшмәкәре. 1998 йылдан «Газпром трансгаз Ҡазан» ябыҡ акционерҙар йәмғиәтенең генераль директоры, 2019 йылдың 1 июленән — генераль директорҙың кәңәшсеһе. 1999 йылдан Татарстан Республикаһы Дәүләт Советы депутаты, 2008 йылдан Татарстан Республикаһының Дәүләт Советы президиумы ағзаһы, 2004 йылдан «Зенит-Ҡаҙан» волейбол клубы президенты. Техник фәндәр кандидаты. Рәсәй газ сәнәғәтенең почётлы хеҙмәткәре (2003), Рәсәй Федерацияһы яғыулыҡ-энергетика комплексының почётлы хеҙмәткәре (2003), Рәсәй Федерацияһының атҡаҙанған нефть һәм газ сәнәғәте хеҙмәткәре (2006). Рәсәйҙең Дуҫлыҡ ордены (2011), «Татарстан Республикаһы алдындағы хеҙмәттәре өсөн» (2013) һәм Татарстандың «Дуҫлыҡ» (2019) ордендары кавалеры. Татарстан Республикаһының Фән һәм техника өлкәһендәге дәүләт премияһы лауреаты (2012), Ҡазан ҡалаһының почётлы гражданы (2013).

# Ҡантүков Рәфҡәт Ғәбделхәй улы
## Биографияһы

Рәфҡәт Ғәбделхәй улы Ҡантүков 1953 йылдың 23 авгусында Башҡорт АССР-ының Стәрлетамаҡ районы Аллағыуат ауыл советына ҡараған Ҡантүк ауылында тыуған.
1979 йылда Салауат индустриаль техникумын «автомобилдәр ремонтлау һәм техник хеҙмәтләндереү» һөнәре буйынса тамамлай. 1986 йылда — Өфө нефть институтын «химик-технологик процестарҙы автоматлаштырыу һәм комплекслы механизациялау» һөнәре буйынса тамамлай.
2001 йылда Санкт-Петербург халыҡ-ара менеджмент институтын «Мастер делового администрирования» («Менеджмент» йүнәлешендә) программаһы буйынса тамамлай.
Хеҙмәт биографияһын Рәфҡәт Ғәбделхәй улы токарь өйрәнсеге булып 1971 йылда башлай. Алыҫ Төньяҡта газ сығарыу предприятиеһында эшләй. Ямбург, Поляр түңәрәге аръяғы нефтегазоконденсат ятҡылыҡтарын үҙләштереүҙә туранан-тура ҡатнаша.
1998 йылдың апрелендә «Таттрансгаз» ЯСЙ-енең — хәҙер «Газпром трансгаз Ҡаҙан» ЯСЙ-енең генераль директоры итеп тәғәйенләнә. Уның етәкселегендә Татарстан Республикаһын газификациялау программаһы тулыһынса тормошҡа ашырыла. Предприятиела газды төрлө өлкәләрҙә ҡулланыу өсөн яңы технологиялар индереү буйынса әүҙем эш алып барыла.
1999 йылдан Ҡантүков Рәфҡәт Ғәбделхәй улы — Татарстан Республикаһы Дәүләт Советы депутаты, 2008 йылда Татарстан Республикаһының Дәүләт Советы президиумы ағзаһы итеп һайлана.
2004 йылдан — «Динамо-Таттрансгаз» — хәҙер «Зенит-Ҡаҙан» волейбол клубы президенты.
Ҡантүков Рәфҡәт Ғәбделхәй улы аҡсаһына Ҡантүк ауылында Суфия мәсете төҙөлә. Мәсет яһалма һыу ятҡылығы ярында урынлашҡан һәм Башҡортостан Республикаһында иң матур мәсеттәрҙең береһе һанала. Ул мәрмәр, мозаика һәм алтын менән көпләнгән.

# Ҡантүков Рәфҡәт Ғәбделхәй улы
## Маҡтаулы исемдәре һәм башҡа бүләктәре

* Почётлы газ сәнәғәте хеҙмәткәре — 2003 й.;
* Рәсәй Федерацияһы почётлы яғыулыҡ-энергетика комплексы хеҙмәткәре − 2003 йыл;
* Рәсәй Федерацияһының атҡаҙанған нефть һәм газ сәнәғәте хеҙмәткәре — 2006 й;
* Ҡазан ҡалаһының Почётлы гражданы— 2013 й.;
* Дуҫлыҡ ордены (Рәсәй) — 2011 й.;
* «Хеҙмәт батырлығы» ордены (Рәсәй) — 2013 й.;
* «Татарстан Республикаһы алдындағы хеҙмәттәре өсөн» ордены — 2013 й.;
* «Ҡазандың 1000 йыллығы иҫтәлегенә» миҙалы — 2005 йыл;
* Татарстан Республикаһының «Хеҙмәт батырлығы өсөн» миҙалы — 2005 йыл;
* «В ознаменование добычи трехмиллиардной тонны нефти Татарстана» миҙалы — 2010 й.;
* 2002 й. Татарстан Республикаһының Почёт грамотаһы;
* Татарстан Республикаһы Президентының рәхмәт хаттары — 2001, 2002, 2003, 2006, 2008, 2011 йылдарҙа;
* «Алтын Меркурий» халыҡ-ара наградаһы — 2005 й.;
* Татарстан Республикаһының Фән һәм техника өлкәһендәге дәүләт премияһы лауреаты — 2012 й.;
* Татарстан Республикаһының «Дуҫлыҡ» ордены (2019)